ตลท.จัดไทยแลนด์โฟกัสเรียกความเชื่อมั่นนักลงทุน
ตลท.จัดงานไทยแลนด์โฟกัส 28-30 มี.ค. หวังสร้างความเชื่อมั่นผู้ลงทุน หลังให้กองทุนได้เจอและสอบถามกับผู้บริหาร บจ.โดยตรง
28 ก.พ. 2554

ตลท.จัดงานไทยแลนด์โฟกัส 28-30 มี.ค. หวังสร้างความเชื่อมั่นผู้ลงทุน หลังให้กองทุนได้เจอและสอบถามกับผู้บริหาร บจ.โดยตรง 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย  (ตลท.) เปิดเผยว่า ตลท. บริษัทหลักทรัพย์ (บล.) ภัทร และธนาคารแห่งอเมริกาเมอร์ริลลินช์ (Bank of America Merrill Lynch) แถลงข่าวร่วมกันจัดงาน  “Thailand Focus 2011” ระหว่างวันที่ 28-30 มีนาคม 2554 ภายใต้ชื่องาน “Thailand Focus 2011- Enhancing Thailand’s Competitiveness Through the Next Decade” โดยครั้งนี้เป็นการจัดงานครั้งที่ 5 ซึ่งมีวัตถุประสงค์เพื่อให้ผู้ลงทุนต่างประเทศชั้นนำที่มีพอร์ตการลงทุนมูลค่าสูงและมีการลงทุนในตลาดหุ้นทั่วโลก ได้มีโอกาสพบปะและซักถามข้อมูลสำคัญโดยตรงกับผู้บริหารระดับสูงทั้งภาครัฐและภาคเอกชน รวมถึงรับทราบข้อมูลผลประกอบการล่าสุดงวดสิ้นปี 2553 ของบริษัทจดทะเบียนชั้นนำเพื่อประกอบการตัดสินใจลงทุน
ทั้งนี้ เบื้องต้นมีบริษัทจดทะเบียนที่ตอบรับเข้าร่วมให้ข้อมูลทั้งในรูปแบบการสัมมนาและการประชุมแบบ one-on-one จำนวน 66 บริษัท มีมูลค่าหลักกทรัพย์ตามราคาตลาดหลัก (มาร์เก็ตแคป) รวมกว่า 6 ล้านล้านบาท หรือคิดเป็น 75.24% ของมูลค่าตลาดโดยรวมทั้งหมด (ข้อมูล ณ 25 ก.พ.)
กรรมการผู้จัดการ กล่าวต่อว่า กลุ่มผู้ลงทุนเป้าหมายที่จะเข้าร่วมงาน นอกจากผู้ลงทุนและนักวิเคราะห์ชั้นนำจากอเมริกา อังกฤษ กลุ่มประเทศยุโรป ที่เป็นหลักแล้ว ยังต้องการผู้ลงทุนกลุ่มใหม่ๆ จากแหล่งเงินลงทุนที่มีศักยภาพ เช่น จีน สิงคโปร์ และมาเลเซีย ซึ่งถือเป็นกลุ่มผู้ลงทุนเอเชียที่มีบทบาทสำคัญเพิ่มขึ้นตามลำดับ 
นอกจากนี้ Thailand Focus 2011 ยังเป็นการจัดงานครั้งแรกที่ตลาดหลักทรัพย์ฯ ได้รับเกียรติจากตลาดหลักทรัพย์ลาวเข้าร่วมงานเพื่อพบปะผู้ลงทุน ซึ่งแสดงให้เห็นถึงความร่วมมือระหว่างกันของตลาดทุนในอินโดจีน และศักยภาพของตลาดหลักทรัพย์ในภูมิภาคนี้อีกด้วย